מה מצפה לשקל ולדולר בשבוע הקרוב?
מה מספר לנו עקום התשואות השקלי?
שוק האג"ח הממשלתי נסחר השבוע במגמה מעורבת כאשר מדד אגרות החוב הממשלתיות הלא צמודות בריבית קבועה ירד ב-0.3% ואילו מדד אגרות החוב הממשלתיות הצמודות למדד המחירים עלה השבוע ב-0.5%.
כמו במקרים רבים, ביצועי המדדים אינם מציגים את התמונה הרחבה. הסתכלות אל תוך מרכיבי מדד אגרות החוב השקליות מתגלה שונות גבוהה בין ביצועי האגרות בעלות מח"מ (משך חיים ממוצע) קצר-בינוני לבין אלה בעלות מח"מ ארוך. לדוגמא, אגרת החוב "ממשלתי שקלי 313" בעלת מח"מ של 3.1 שנים ירדה השבוע ב-0.7% ואילו אגרת החוב "ממשלתי שקלי 219" בעלת מח"מ של 7.2 שנים נסחרה בעלייה מזערית של 0.1%.
הנתונים מלמדים, כי עקום התשואות השקלי השתטח בשבוע החולף בצורה ניכרת. הסיבה לכך, עשויה להיות נאומו של הנגיד האמריקאי, בן ברננקי, והתבטאויות של בכירים אחרים בפד האמריקאי בדבר השארת ריבית נמוכה לזמן רב. אלו, הובילו לירידה בתשואות לפדיון של אגרות החוב האמריקאיות ל-10 שנים לרמה של 3.36%. סיבה אפשרית נוספת, היא המשך הערכות בשוק, כי היקף הגירעון הצפוי בתקציב לשנת 2009 ו-2010 יהיה נמוך אף מההערכות המתוקנות האחרונות.
ציפיות האינפלציה, כפי שהן נגזרות מפער התשואות לפדיון בין אגרות החוב השקליות לצמודות המדד, עלו השבוע והן עומדות כעת על כ-2.95% לשנה בשלוש השנים הקרובות. ברמת אינפלציה חזויה שכזו, אנו מעניקים עדיפות לאפיק השקלי ובהתחשב ברמת התשואות לפדיון שירדה לאחרונה בחלקו הארוך של העקום (אגרות החוב ארוכות הטווח), אנו חושבים שיהיה נכון לקצר במעט את המח"מ (משך חיים ממוצע) בתיק ההשקעות.
באפיק הקונצרני, היינו עדים לעליות שערים קלות כאשר מדד התל בונד 60 עלה השבוע ב-0.3%.
מעניין לשים לב לכך, כי גם השבוע נרשמו ביקושים ערים לאגרות הקונצרניות השקליות, כאשר הציגו ביצועים עודפים על פני אגרות החוב הצמודות למדד בעוד שבאפיק הממשלתי המגמה הייתה הפוכה, כפי שציינו קודם. להערכתנו, הדבר נובע מציפייה של המשקיעים להשקת מדד התל בונד השקלי וניסיונות שלהם להקדים את הביקושים שצפויים להזרים תעודות הסל והקרנות.
שבוע המסחר נפתח במגמה חיובית עם שלושה ימים רצופים של עליות שערים בישראל, כאשר במהלכם פורסמו מדד המחירים לצרכן לחודש אוקטובר שהציג עלייה של 0.2%, כאשר ההשפעה המרכזית עליו הגיעה מהתייקרות של 4.3% במחירי קבוצת ההנעלה. לאור העובדה, כי מדד המחירים לצרכן לא היה שונה מהותית מהערכת השוק, לא הייתה למשקיעים סיבה משמעותית להגיב למידע החדש. על פי הערכתנו, מדד המחירים לחודש נובמבר צפוי לעלות ב-0.2%.
הלשכה המרכזית לסטטיסטיקה פרסמה השבוע את האומדן הראשון לתוצר מקומי גולמי (תמ"ג) שצמח ברבעון השלישי של 2009 ב-2.2% בחישוב שנתי. מבחינת המספרים, אין כאן הפתעה. עם זאת, מדובר בנתונים טובים. לדוגמא, נרשמה עלייה של 8.9% בהוצאה הפרטית, ההשקעות בתעשייה התרחבו ב-33.6% והיצוא צמח ב-21.8%. גם ברבע הרביעי צפוי המשק להציג צמיחה, אולם, המשק עוד רחוק מלצמוח בשיעור הקרוב לפוטנציאל (כ-5%-4%). נוסף על כך, בנק ישראל העריך, כי יחס החוב-תוצר, אחד המדדים החשובים ביותר למדידת חוסנה הכלכלי של מדינה, יישאר ב-2009 ברמה של 78%, כמו ב-2008 חרף המשבר הכלכלי.
בהמשך השבוע, התאזנה מעט המגמה כאשר יום המסחר האחרון בבורסת תל אביב התנהל על רקע מימושים בחו"ל תחושה פסימית של המשקיעים האמריקאים ופרסום שלל נתוני מאקרו מאכזבים, ביניהם, האינפלציה שעלתה בשיעור חד מהצפוי - 0.3% בחודש אוקטובר ונתוני התחלות הבנייה שנפלו במפתיע באוקטובר ב-10.6%.
המגמה החיובית בשוק המניות המקומי צפויה להימשך, אולם עם חשש לתנודתיות, בשל השיפור בנתוני המקרו, תשואות נמוכות באפיקים הסולידיים, שיפור בתוצאות החברות כפי שבא לידי ביטוי בדיווחי החברות ורמות המחירים הנוחות בהשוואה לעולם. כאמור, עונת הדו"חות לרבעון השלישי בעיצומה ושטף הנתונים הפיננסים משפיעים אף הם על המסחר.
בסיכום שבועי, מדד תל אביב 25 עלה ב-1.0%, מדד תל אביב 100 התחזק ב-0.8% כשהתל-טק 15 רשם ירידה של 0.4%. מדדי היתר 50 ו-120 עלו ב-0.4% ו-0.5% בהתאמה, מדד הנדל"ן 15 הוסיף 0.9% לערכו ומדד הבנקים ירד ב-0.2%.
שוק התקשורת ממשיך לרכז עניין: חברות סמייל 012 ואמפל דיווחו, כי יוסי מימן, בעל השליטה באמפל, השלים את העסקה לרכישת 012 סמייל מידי שאול אלוביץ' לפי שווי חברה של 1.2 מיליארד שקל.
012 סמייל פרסמה את תוצאותיה הכספיים לרבעון השלישי של 2009 והציגה גידול של כ-11% ברווח התפעולי, שהגיע ל-37 מיליון שקל. גידול של 19% נרשם ברווח הנקי, לאחר שההכנסות צמחו ב-4% ל-294 מיליון שקל.
אלביט מערכות, חברת מערכות ההגנה הביטחוניות הציגה השבוע את תוצאותיה לרבעון השלישי של 2009. הדו"חות מציגים עלייה של 9.1% בהכנסות ל-732.5 מיליון דולר, כאשר רושמת ירידה של 90 מיליון דולר בצבר ההזמנות. החברה הציגה ירידה של 16% ברווח התפעולי שהסתכם ב-64.5 מיליון דולר. בשורה התחתונה, מציגה החברה עלייה של 63% ברווח הנקי שהסתכם ב-58.3 מיליון דולר.
כור, השולטת במכתשים אגן ועוסקת בהשקעות פיננסיות, פרסמה את דו"חותיה הכספיים לרבעון השלישי. החברה, שגם היא בשליטת אי.די.בי של נוחי דנקנר, דיווחה על קיטון של 1% במכירותיה ל-680 מיליון שקל. בשורה התחתונה, הציגה החברה רווח נקי של 512 מיליון שקל לעומת רווח נקי של 427 מיליון שקל ברבעון המקביל - צמיחה של כ-20%. לגידול בהכנסות וברווחים אחראים מימושים במניות קרדיט סוויס.
חברת התקשורת סלקום, הציגה דו"חות חזקים ומעל לציפיות, כאשר סך ההכנסות ברבעון השלישי הסתכמו ב-1.7 מיליארד שקל - שיפור של 1.5%. הרווח התפעולי של החברה צמח ב-5.4% ל-468 מיליון שקל והרווח הנקי של החברה זינק ב-19% ל-289 מיליון שקל. על רקע התוצאות הכספיות לרבעון השלישי, הודיעה החברה על חלוקת דיבידנד של 286 מיליון שקל - 2.9 ₪ למניה. בשורה התחתונה האסטרטגיה של סלקום - התמקדות בעסקי הליבה של הסלולר, באה לידי ביטוי היטב בתוצאות של הרבעונים האחרונים. אסטרטגיה זו נתמכת בעובדה, כי האופציה למיזוג אם נטוויז'ן נמצאת תמיד על השולחן עבור החברה ולפיכך אין צורך בפיתוח שירותים אלו בבית. אנחנו במיטב חושבים שהדו"חות מתבלטים במיוחד לאור התוצאות המאכזבות שפרסמה פרטנר בשבוע שעבר.
חברת איתורן הציגה ירידה של 9% בהכנסותיה ברבעון השלישי 2009, שהסתכמו ב-32 מיליון דולר לעומת הרבעון המקביל אשתקד. הרווח התפעולי ירד ב-12.6% לרמה של 6.5 מיליון דולר. הרווח הנקי של החברה ב-20% לרמה של 4.6 מיליון דולר.
יום המסחר האחרון של השבוע נחתם בהחלשות נוספת של השקל כנגד שני המטבעות המרכזיים. עם קביעת השערים היציגים ע"י בנק ישראל התחזק הדולר ב-0.475% ונקבע על רמה של 3.811 שקלים, זאת לאחר שביום חמישי האחרון התחזק שערו של הדולר ב-0.61%. נציין, כי הפעם האחרונה בה נקבע השער היציג מעל לרמה של 3.8 שקלים הייתה ב-3 בנובמבר. האירו היציג התחזק בשיעור חד יותר של 0.729% ונקבע על רמה של 5.6765 שקלים. במהלך השבוע האחרון התחזקו הדולר והאירו כנגד השקל בשיעור דומה של כ-1.0%.
התחזקותו של הדולר השבוע זהה להתנהלות השטר הירוק בזירה העולמית למעט חריגות בודדות. חשוב לציין, כי במהלך שלושת השבועות האחרונים בנק ישראל נמנע מלהתערב במסחר ושוק המט"ח הישראלי הושפע בעיקר מהמגמה העולמית.
להערכתנו, השקל צפוי להיסחר בתקופה הקרובה במגמה מעורבת, כשבראש ובראשונה הוא יושפע מהתפתחויות במסחר בדולר ובשוקי המניות בעולם. כמו כן, יושפע השקל מגורמים מקומיים מנוגדים, כשמחד, הגורם העיקרי התומך בהיחלשות השקל הוא רכישות הדולרים של בנק ישראל ומאידך, בין הגורמים התומכים בהתחזקות השקל ניתן למנות את הגידול בעודף בחשבון השוטף, הכלכלה היציבה יחסית בישראל והציפיות להעלאת ריבית נוספת ובעקבותיה הרחבת הפער שבין הריבית השקלית והדולרית.
בעולם, הדולר סגר את השבוע בהתחזקות כנגד האירו כאשר סיים את שבוע המסחר סביב 1.4862 דולר לאירו - החלשות שבועית של כ-0.3%.
החלשות הדולר העולמית נובעת ממימושים גדולים בשוק המניות בארה"ב. משקיעים רבים יצאו משוק המניות בעקבות הירידות החדות ורכשו אג"ח של ממשלת ארה"ב במטרה להקטין את הסיכון בתיק ההשקעות ובכך בעצם חיזקו את השטר הירוק. שבוע המסחר הקרוב צפוי להיות מוטה נתונים כלכליים מארה"ב. הכלכלה הגדולה בעולם צפויה לפרסם לאורך כל השבוע נתוני צריכה ונתונים אינפלציוניים רבים ונראה, כי שבוע המסחר הקרוב עשוי להיות תנודתי בהרבה מקודמו.
החוזים העתידיים על הנפט ננעלו השבוע בירידות שערים על רקע התחזקות הדולר בזירת המט"ח העולמית ועל רקע הסנטימנט השלילי בשוקי המניות המרכזיים בעולם. עם נעילת המסחר בבורסת הסחורות של ניו יורק, החוזים העתידיים על הזהב השחור למסירה בחודש דצמבר ננעלו בירידות שערים של כ-1% למחיר של 76.72 דולר לחבית. בתוך כך, בחודש האחרון "נתקע" מחיר הנפט ברצועה צרה שבין 75 דולר ל-80 דולר לחבית, כשבקרע נתוני מאקרו מעורבים שמטשטשים מעט את התמונה המאקרו כלכלית בשווקים.